Green Bay Packers

Green Bay Packers on amerikkalaisen jalkapallon NFL-liigassa pelaava joukkue. Packers pelaa kotiottelunsa Green Bayn kaupungissa Wisconsinissa. Joukkueen kotistadionin nimi on Lambeau Field.

Green Bay Packers on yksi NFL:n vanhimmista ja menestyksekkäimmistä joukkueista. Nykyään seura on ammattilaisjalkapallon kolmanneksi vanhin. Vuonna 1919 perustettu Packers on voittanut 13 liigamestaruutta, mukaan lukien neljä Super Bowlia. Joukkueella on eniten mestaruuksia koko NFL:ssä. Yksilöinä valmentajat Curly Lambeau, Vince Lombardi sekä 20 pitkäaikaista Packers-pelaajaa ovat Pro Football Hall of Famen jäseniä. Joukkueessa on pelannut NFL:n kaikkien aikojen paras pelaaja Aaron Rodgers.

Green Bay, Packersin kotikaupunki, on edelleen alle 100 000 asukkaan pieni kaupunki ja eräänlainen urheilun ”dinosaurus”: ainoa jäljellä oleva pieni kaupunki suurten ammattilaisurheiluseurojen maailmassa. Se on ainutlaatuinen myös siinä mielessä, että joukkue on ainoa NFL-seura, joka on yhteisön omistama voittoa tavoittelematon organisaatio.

Green Bay Packers oli vuonna 2023 Forbesin listauksessa maailman 31. arvokkain urheiluseura 4,6 miljardin dollarin arvolla.

 Historia 
 Alkuvuodet ja Lambeaun aikakausi 
Green Bay Packersin tarina alkoi elokuussa 1919, kun Indian Packing Company suostui sponsoroimaan paikallista ammattilaisjalkapallojoukkuetta Earl ”Curly” Lambeaun johdolla. Vuonna 1921 Packers sai jäsenyyden uuteen National Football Leagueen. Lambeausta tuli myös seuran ensimmäinen valmentaja.

Green Bayn alkuvuosia leimasivat useat mestaruudet valmentaja Lambeaun johdolla. Hän johti joukkueen kuuteen mestaruuteen vuosina 1921-1949 valmennusuransa huipulla. Ensimmäiset mestaruudet tulivat vuosina 1929, 1930 ja 1931. Lambeaun ansioksi luetaan jalkapallon varhaisimpia innovaatioita, kuten kahden tight endin käyttö yhden sijaan, mikä auttoi mullistamaan nykyisen hyökkäyspelin. 

1930- ja 1940-lukujen vaihteessa Lambeaun joukkue oli vuosittainen mestariehdokas: se voitti neljä divisioonamestaruutta ja NFL-tittelit vuosina 1936, 1939 ja 1944. Varhaisina vuosina seuran tunnettuja pelaajia ovat muun muassa historian ensimmäinen suuri laitahyökkääjä Don Hutson, Arnie Herber, Clarke Hinkle, Cal Hubbard, John ”Blood” McNally, Mike Michalske ja Tony Canadeo.

 Vince Lombardin kultakausi (1959–1967) 
Lambeaun jäätyä eläkkeelle Vince Lombardi otti päävalmentajan tehtävät yhdeksäksi kaudeksi. Lombardin kuuluisa lausahdus "Voitto ei ole kaikki, se on ainoa asia" tuli synonyymiksi sekä hänelle että Packersille. Lombardi johti joukkueen viiteen mestaruusvoittoon tänä aikana ja Packersista muodostui 1960-luvun dynastia. Ensimmäiset mestaruudet tulivat vuosina 1961 ja 1962. Dynastia huipentui kolmen voiton mestaruusputkeen vuosina 1965, 1966 ja 1967, joista kaksi jälkimmäistä olivat kaksi ensimmäistä Super Bowliksi nimettyä NFL:n loppuottelua. 

1960-luvun loistojoukkueista Hall of Fameen valittiin mm. Jim Taylor, Forrest Gregg, Bart Starr, Ray Nitschke, Herb Adderley, Willie Davis, Jim Ringo, Paul Hornung, Willie Wood ja Henry Jordan.

 Myöhemmät vuodet 
Vuonna 1992 Mike Holmgren otti päävalmentajan tehtävät vuoteen 1998 asti, jonka jälkeen Ray Rhodes ja Mike Sherman jatkoivat valmennuksessa vuoteen 2005 asti. Vuonna 1996 Packers palasi ammattilaisjalkapallon huipulle voittamalla Super Bowl XXXI:n. Neljäs Super Bowl -voitto tuli vuonna 2010, kun Packers kukisti Pittsburgh Steelersin Super Bowl XLV:ssä.

Viime vuosina GM Ted Thompson ja päävalmentaja Mike McCarthy ovat pyrkineet viemään joukkueen entistäkin korkeammalle. Aaron Rodgersilla on ollut keskeinen rooli joukkueen menestyksessä, ja hänen johtajuutensa on ollut ratkaiseva tekijä joukkueen pyrkimyksissä pudotuspeleissä.

 Seuratunnukset 
 Nimi 
Joukkueen nimi (suomeksi 'pakkaajat') on peräisin pakkausyrityksestä, jossa Lambeau tuolloin työskenteli. Yhtiö lahjoitti seuralle rahaa peliasuja ja varusteita varten ja tarjosi harjoittelupaikan. Seura miellettiin pakkaamon hankkeeksi, ja siten se sai nimensä.Ilkka 19.2.2008: Super Bowlin jälkitunnelmissa 

 Kannattajat 
Runsaan 100 000 asukkaan Green Bay on pieni alue, joka on onnistunut säilyttämään NFL-joukkueen, muut NFL-seurat on siirretty metropoleihin. Packers on Yhdysvaltain poikkeuksellinen voittoa tavoittelematon suurten ammattilaisliigojen joukkue. Sen omistavat Green Bay Packers Foundationin fanit jotka muodostavat pääosan 111 967 osakkeenomistajasta.

Osuutensa voi myydä vain takaisin seuralle, ei ulkopuolisille. Lisäksi säännöissä lukee, että tuotto seuran mahdollisesta myymisestä lahjoitetaan seuran nimeä kantavalle säätiölle. Ainutlaatuinen yhteisöomistusjärjestelmä onkin tärkeä syy siihen, että Packers on pienestä kotikaupungistaan huolimatta selviytynyt nykyaikaan asti. Joukkue on kuitenkin suosittu myös Green Bayn ulkopuolella ulkomaita myöten. Packersilla on paljon faneja Wisconsinin suurimmassa kaupungissa Milwaukeessa sekä ympäri osavaltiota.

 Stadion 
Seuran ensimmäiset pelit käytiin pienillä kentillä Green Bayssä, ja vuodesta 1925 lähtien 6 000-paikkaisella City Stadiumilla. Stadionin kapasiteetti kasvoi lopulta 25 000:een. 29. syyskuuta 1957 vihittiin käyttöön moderni miljoonan dollarin stadion, jonka alkuperäinen kapasiteetti oli 32 150 paikkaa. Myöhemmät laajennukset ja peruskorjaukset ovat nostaneet Lambeau Fieldin (virallisesti nimetty vuonna 1965) nykyiseen 72 500 katsojan kapasiteettiin.

Vuosina 1937–1994 Packers pelasi kotiottelunsa kahdessa kaupungissa: viisi ottelua kaudesta Lambeau Fieldillä Green Bayssä ja kolme Milwaukee County Stadiumilla Milwaukeessa. Nykyään kaikki kotiottelut pelataan yksinomaan vuonna 1957 rakennetulla Lambeau Fieldillä.

Stadion on nimetty seuran perustajan ja ensimmäisen valmentajan Curly Lambeaun mukaan. Kotiottelut ovat olleet loppuunmyytyjä 1960-luvulta asti. Tämä on huima saavutus kaupungin runsaaseen sataantuhanteen asukkaaseen nähden. Packersin kotistadion on saanut lempinimen jäinen tundra, sillä vuoden 1967 uudenvuodenaattona jatkoajalle venynyt ottelu pelattiin 25 pakkasasteessa. Aiemmin samana vuonna asetettu kenttälämmitys petti ja nurmi oli jäässä.

 Lähteet 
Eija Konola, Super Bowlin jälkitunnelmissa, Ilkka 19.2.2008

Viitteet

Luokka:National Football League -seurat
Luokka:Wisconsinin urheilu
Luokka:Vuonna 1919 perustetut urheiluseurat